દિવસે દિવસે મારું પેટ વધતું જાય છે અમે બેસવામાં પણ તકલીફ પડે છે. આજે મારો રિપોર્ટ લેવા જવાનો છે અને બે દિવસ પછી બતાવવા જવાનું છે. આજે મારા ચશ્માનો એક ગ્લાસ નીકળી ગયો. જો હું આવા ચશ્મા પહેરું તો હિન્દી ફિલ્મના કાણા વિલન જેવી લાગું! આજકાલ મને ચિત્ર-વિચિત્ર કલ્પનાઓ આવે છે. ક્યારેક મને થાય છે કે ગીત, ગઝલ ને કવિતામાં ડૂબી જાઉં. મને લાગે છે કે ચોવીસ કલાક માત્ર પુસ્તકોની વચ્ચે જ રહું. ક્યારેક ઇન્ટરનેટ પર વાંચતી હોઉ છું ત્યારે લાગે છે કે આસપાસ જાણે એ વાતાવરણ ઉભુ થઇ જાય છે. જાણે એ નાટકનું સ્ટેજ હોય અને હું એમાંનું જ કોઇ પાત્ર હોઉ એવું લાગે છે. આજે મેં એક વાર્તા “જમણા હાથની પેલ્લી આંગળી” વાંચી, જે મને ખૂબ ગમી. આ વાર્તામાં એક રૂ કાંતતા માણસની વાત છે જેના માટે જમણા હાથની પહેલી આંગળી કેટલી મહત્વની છે તે દર્શાવ્યું છે. એક સામાન્ય માણસની જૂદી-જૂદી લાગણીઓને જમણા હાથની પહેલી આંગળી સાથે સરસ રીતે વણી લીધી છે.